LV Eiropas Savienības Oficiālais Vēstnesis C 135/25

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 135/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“LIMONE DI SIRACUSA”

EK Nr. IT-PGI-0005-0502-11.10.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole e Forestali Adrese: Via XX Settembre 20 00187 Roma RM ITALIA Tālr. +39 0646455104 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Consorzio del Limone di Siracusa Adrese: c/o SOAT 30 — viale Teracati 39 96100 Siracusa SR ITALIA Tālr. +39 093138234 Fakss +39 093138234 E-pasts: — Sastāvs: Ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Limone di Siracusa”

4.2. Apraksts:

Aizsargāto ģeogrāfiskās izcelsmes norādi “Limone di Siracusa” drīkst izmantot tikai attiecībā uz “Femminello” šķirnes un tās klonu citroniem, kas pieder pie sugas Citrus limon (L.) Burm. un ko audzē īpašos stādījumos 4.3. punktā noteiktajā Sirakūzu provinces teritorijā.

Parametri, kas raksturo augļus atkarībā no to ievākšanas laika, ir šādi.

Primofiore: ir citronu augļi, kurus novāc no 1. oktobra līdz 14. aprīlim un kuriem ir šādas īpašības:

mizas krāsa no gaišzaļas līdz citrondzeltenai;

forma eliptiska;

izmērs no vidēja līdz lielam;

augļa svars vismaz 100 g;

mīkstuma krāsa no gaišzaļas līdz citrondzeltenai;

sulas krāsa citrondzeltena;

filtrētas sulas minimālais iznākums > 34 % no masas;

mīkstuma gaismas laušanas koeficients Briksa grādos > 7;

skābums > 6 %.

Bianchetto jeb Maiolino (jeb “pavasara citrons”): ir citronu augļi, kurus novāc no 15. aprīļa līdz 30. jūnijam un kuriem ir šādas īpašības:

mizas krāsa gaišdzeltena;

forma eliptiska vai ovāla;

izmērs liels;

augļa svars vismaz 100 g;

mīkstuma krāsa dzeltena;

sulas krāsa citrondzeltena;

filtrētas sulas minimālais iznākums > 30 % no masas;

mīkstuma gaismas laušanas koeficients Briksa grādos > 6,5;

skābums > 5,5 %.

Verdello (jeb “vasaras citrons”): ir citronu augļi, kurus novāc no 1. jūlija līdz 30. septembrim un kuriem ir šādas īpašības:

mizas krāsa gaišzaļa;

forma eliptiski-sfēriska;

izmērs vidēji liels;

augļa svars vismaz 100 g;

mīkstums citrondzeltens;

sulas krāsa citrondzeltena;

filtrētas sulas minimālais iznākums > 25 % no masas;

mīkstuma gaismas laušanas koeficients Briksa grādos > 6;

skābums > 5,5 %.

Ar aizsargāto ģeogrāfiskās izcelsmes norādi “Limone di Siracusa” apzīmētos citronus piedāvājot tirgū, tiem jābūt svaigiem Extra un pirmās šķiras augļiem. Pēc augļu kalibrēšanas pieļaujams ar AĢIN pārdot 3., 4. un 5. lieluma citronus.

4.3. Ģeogrāfiskais apgabals:

Ar AĢIN “Limone di Siracusa” apzīmēto citronu audzēšanas apgabalā pilnībā vai daļēji ietilpst Augusta, Melilli, Siracusa, Avola, Noto, Rosolini, Floridia, Solarino, Sortino un Priolo Gargallo pašvaldības teritorija.

Šis audzēšanas apgabals stiepjas ne tālāk par 10 km no Jonijas jūras krasta un atrodas ne augstāk par 210 metriem virs jūras līmeņa, un ziemeļos to ierobežo ielejas uz dienvidiem no Porcaria straumes, bet dienvidos – ielejas uz dienvidiem no Tellaro upes.

4.4. Izcelsmes apliecinājums:

Jāpārrauga visi ražošanas procesa posmi, katrā no tiem reģistrējot ievestos un izvestos produktus. Šādā veidā un reģistrējot audzēšanai izmantotos zemes gabalus, ražotājus un iepakotājus attiecīgos sarakstos, kurus pārvalda kontroles iestāde, kā arī ziņojot kontroles iestādei par saražoto produktu daudzumiem, tiek garantēta produkta izsekojamība. Kontroles iestāde pārbauda visas attiecīgajos sarakstos ierakstītās gan fiziskās, gan juridiskās personas, kā noteikts produkta specifikācijā un attiecīgajā kontroles plānā.

4.5. Ražošanas metode:

Stādīšanas attālumiem, augļkoku vainaga veidošanai un apgriešanai jābūt tādai, lai augļu koki augtu un attīstītos vienmērīgi, to vainags būtu labi apgaismots un augļu dārzā būtu pietiekami laba gaisa cirkulācija. Maksimālais stādījumu blīvums ir 400 augļaugu stādu uz hektāra. Intensīvās augļkopības vajadzībām stādījumu pieļaujamais blīvums ir 850 stādu uz hektāra.

Potcelmiem izmanto hibrīdus “Arancio amaro”, “Poncirus trifoliata”, “Citrange Troyer”, “Citrange Carrizo” un “Citrus macrophylla”, kas izceļas ar augstu ģenētisko stabilitāti.

Augļus no koka novāc ar rokām.

No zara augļus atdala, ar ražas novākšanas šķērēm pārgriežot ziednesi. Ražu novāc tieši no koka ar tradicionāliem paņēmieniem – izraugoties augļus, kas ir tādā attīstības stadijā, kad tiem ir laba kvalitāte organoleptiskajā un estētiskajā ziņā.

Visā ražas gadā un no visiem ziedēšanas cikliem kopā no hektāra pieļaujams novākt ne vairāk par 29 t citronu.

4.6. Saikne:

“Limone di Siracusa” augļiem raksturīgs liels sulas iznākums, vidēji liels izmērs un ražas novākšanas laiks – tie novācami visu gadu. Šādas īpatnības citroni iegūst audzēšanas apgabala augsnes īpašību un klimatisko apstākļu, kā arī šķirnes īpašību ietekmē. “Limone di Siracusa” audzē Sicīlijas piekrastes joslā atsevišķos ierobežotos apvidos Sirakūzu provinces ūdensteču ielejās. Gada vidējās temperatūras, kas novērotas Sirakūzu piekrastes līdzenumā, liecina, ka klimats šajā vidē ir mērens no oktobra līdz martam, bet sauss no aprīļa līdz septembrim. Visā šajā apgabalā augsnes ir ļoti auglīgas, samērā dziļas un bagātas ar barības vielām un organiskajiem savienojumiem.

Citronu audzēšanā noteicošais faktors ir ūdens. “Limone di Siracusa” audzēšanas apgabalā ūdens rezerves nodrošina Ragūzas plakankalnes lielais pazemes ūdensbaseins, kas ir vissvarīgākā dabiskā ūdenskrātuve visā Sicīlijā, un virszemes ūdensteces. Ūdens pietiekamība apvienojumā ar gaisa mitrumu izšķiroši ietekmē “Limone di Siracusa” augļu kvalitāti: apstākļos, kad augiem nav jācieš no ūdens trūkuma, un vidēji mitrā gaisā augļi izaug sulīgāki, pēc formas viendabīgāki un ar plānāku mizu, un tie novācami 12 mēnešus gadā.

Sicīlija lepojas ar savu citrusu audzēšanas vēsturi un to seno tradīciju ievērošanu šajā augļkopības nozarē, kuras pārmantotas no paaudzes paaudzē un Sirakūzu augļudārzos turpinās vēl šodien, nodibinot īpašu “Limone di Siracusa” audzēšanas speciālistu sagatavošanas skolu.

4.7. Pārbaudes struktūra:

Pārbaudes struktūra atbilst visiem nosacījumiem, kas noteikti standartā EN 45011.

Nosaukums: Det Norske Veritas Italia Adrese: Viale A. De Gasperi 187 95127 Catania CT ITALIA Tālr. +39 095370020 Fakss +39 095372871 E-pasts: —

4.8. Marķējums:

Augļus iepakojot, vismaz uz vienas iepakojuma puses ar labi salasāmiem un skaidriem burtiem, vai nu tieši iespiežot neizdzēšamu zīmogu, vai arī uz iepakojumā iekļautas vai stingri pie tā piestiprinātas etiķetes obligāti jānorāda citronu šķirne, izcelsme, kategorija, izmērs pēc kalibrēšanas, partijas numurs.

Ja augļus pārdod bez iepakojuma, visiem 100 % citronu obligāti jābūt ar uzlīmi.

Iepakojumam izmantojamie materiāli ir kartons, koks un plastmasa. Pieļaujams arī vairākkārt izmantojams plastmasas iepakojums, kas paredzēts otrreizējai pārstrādei. Atļauts izmantot tīkliņus un maisiņus, tīkliņiem jāpiestiprina plastmasas lente. Uz katra iesaiņojuma un katra iepakojuma jābūt “Limone di Siracusa” logotipam.

Logotipu veido horizontāls ovāls, kurā melnbaltos toņos attēlots Sirakūzu grieķu teātris, bet amfiteātra (cavea) labajā pusē atveidoti divi citroni. No tiem viens ir vesels, ar lapu un novietots otrajā plānā, bet otrs – pārgriezts un daļēji pārsedz pirmo citronu. Citronam ar lapu saglabājies arī ziednesis, un lapa ir zaļā krāsā, (tā iespiesta) četrkrāsu drukā. Lapa vērsta uz marķējuma vidu un daļēji sedz citronu, pie kura tā piestiprināta ar ziednesi.

Ovāla iekšpusē augšdaļā ir uzraksts “Limone di Siracusa”.

Aizliegts pievienot apzīmējumus un norādes, kas atšķiras no tām, kuras nav skaidri paredzētas, tostarp īpašības vārdus “fine, superiore, selezionato, scelto” (izsmalcināts, augstākā labuma, izmeklēts, īpaši atlasīts) vai tamlīdzīgus apzīmējumus. Nav atļauts lietot slavinoša rakstura teicienus.

(1) OV L 93, 31.3.2006., 12. lpp.